64.		Zmluva o vytvorení diela (§ 65 až 75 AZ)
Zmluvné strany
ALEX, s.r.o., Popradská ul. č. 4, 841 01 Bratislava, IČO, DIČ, IČ DPH
zastúpená konateľom Ing. Branislavom Pokojným,
zapísaná v obchodnom registri Okresného súdu Bratislava I, odd., vl. č. ..................................
(ďalej len „vydavateľ“)
a
Ing. Peter Mikolenka, Mostná ul. č. 56, 841 04 Bratislava, nar. ....................., r. č. .................................
(ďalej len „autor“)
uzatvárajú medzi sebou ako prejav svojej slobodnej vôle túto 
zmluvu
Čl. I
Predmet zmluvy
1.	Touto zmluvou sa autor zaväzuje odovzdať vydavateľovi jednozväzkové slovesné dielo „Praktická príručka BOZP“ o rozsahu 510 strán vo formáte A4 v lehote uvedenej v Čl. III tejto zmluvy.
2.	Vydavateľstvo sa zaväzuje:
a)	dielo vydať na svoje náklady do troch mesiacov od prevzatia diela od autora,
b)	urobiť opatrenia na šírenie uvedeného diela tlačou,
c)	vyplatiť autorovi honorár uvedený v Čl. II tejto zmluvy.
3.	Autor spolu s odovzdaním diela vydavateľovi zároveň dáva privolenie na rozširovanie svojho slovesného diela jeho vydaním kníhtlačou v náklade minimálne 3 000 a najviac 5 000 výtlačkov. Určenie počtu výtlačkov je výhradným právom vydavateľstva.
4.	Vydavateľstvo je povinné do dvoch mesiacov od uzavretia zmluvy autorovi oznámiť, či dielo prijíma, alebo mu ho vracia na prepracovanie. Ak vydavateľ nevráti dielo autorovi na prepracovanie do dvoch mesiacov od jeho prevzatia, predpokladá sa, že dielo nemá žiadne nedostatky. Ak autor vrátené dielo neprepracuje podľa požiadaviek vydavateľa do jedného mesiaca od vrátenia diela, vydavateľ môže od zmluvy odstúpiť.
5.	Vydavateľstvo je oprávnené dielo uvedené v odseku 1 odovzdať na šírenie inému vydavateľovi.
6.	Po vydaní diela obdrží autor zdarma od vydavateľstva 10 autorských výtlačkov.
7.	Ak by vydavateľstvo dielo nevydalo do jedného roka od prevzatia diela, má autor právo odstúpiť od zmluvy. Nárok na autorskú odmenu nie je v takom prípade dotknutý. Autor má okrem toho v takom prípade nárok na zaplatenie zmluvnej pokuty vo výške 1 000 € (slovom jedentisíc eur).
Čl. II
Autorská odmena
1.	Vydavateľstvo sa zaväzuje zaplatiť autorovi autorský honorár vo výške 15 % z predajnej ceny za každý vydaný výtlačok.
2.	Odmena sa bude účtovať za každý kalendárny štvrťrok samostatne, pričom prvú časť odmeny vo výške 2 000 € (slovom dvetisíc eur) vyplatí vydavateľ autorovi do jedného mesiaca po vytlačení diela. Prvú časť odmeny vydavateľ započíta do autorskej odmeny za počet predaných výtlačkov.
3.	V prípade, ak sa vydanie a šírenie diela umožnilo tretej osobe na základe licenčnej zmluvy, autor má právo na odmenu vo výške 10 % z licenčného poplatku.
4.	Autor sa nepodieľa na strate, ktorá by vydavateľovi vznikla šírením diela.
5.	Poskytovanie ďalšej autorskej odmeny nad rámec tejto zmluvy podlieha písomnému dojednaniu, ktoré bude tvoriť dodatok k tejto zmluve.
Čl. III
Čas plnenia
1.	Autor je povinný odovzdať dielo do jedného mesiaca od uzavretia tejto zmluvy.
2.	Vydavateľstvo má právo šíriť dielo uvedené v Čl. I ods. 1 tejto zmluvy po dobu 5 rokov od jeho vydania bez obmedzenia. Privolenie na šírenie diela sa týka na jedno vydanie diela, pričom autor nesmie v uvedenej dobe dať privolenie na vydanie diela inému vydavateľovi.
3.	V lehote uvedenej v ods. 2 má vydavateľ právo na uzavretie nakladateľskej licenčnej zmluvy s iným vydavateľom na vydanie a šírenie diela.
Čl. IV
Ďalšie dojednania
1.	Autor sa zaväzuje odovzdať dielo vydavateľovi riadne upravené v písomnej forme spolu s CD, na ktorom bude dielo spracované v textovom editore Word 10.
2.	Autor zodpovedá za prípadné i neúmyselné porušenie cudzích autorských práv a za škodu spôsobenú vydavateľovi nekvalitným spracovaním diela.
3.	Vydavateľstvo môže od zmluvy odstúpiť, ak dielo nebolo spracované odborne, najmä ak sa do diela nezapracuje aktuálna legislatíva platná v čase odovzdania diela vydavateľovi. V prípade, ak ide o odstrániteľné nedostatky, ktoré autor je schopný odstrániť do jedného mesiaca od vrátenia rukopisu, vydavateľstvo nie je oprávnené od zmluvy odstúpiť.
4.	Autor má právo na vykonanie autorskej korektúry diela v rozsahu a za podmienok uvedených v § 3 a 8 zákona č. 185/2015 Z. z. v platnom znení. Odmena za autorskú korektúru je obsiahnutá v autorskej odmene uvedenej v Čl. II tejto zmluvy.
Čl. V
Spoločné a záverečné ustanovenia
1.	Práva a povinnosti neupravené touto zmluvou sa riadia ustanoveniami Autorského zákona platného v čase uzavretia zmluvy.
2.	Zmeny tejto zmluvy podliehajú vzájomnej dohode zmluvných strán. Vykonajú sa písomnými dodatkami, ktoré budú priebežne číslované.
3.	Táto zmluva nadobúda platnosť dňom jej podpisu zmluvnými stranami a je vypracovaná v dvoch exemplároch, pričom každá zo zmluvných strán obdrží jeho jednu kópiu.
4.	Zmluvné strany prehlasujú, že si zmluvu riadne prečítali a že táto nebola uzavretá v tiesni a za inak jednostranne nevýhodných podmienok.
Bratislava 1. 6. 2023				vydavateľstvo	autor
Poznámka
Zmluvou o dielo sa podľa Občianskeho zákonníka zaväzuje objednávateľovi ten, komu bolo dielo zadané (zhotoviteľ diela), že ho za dojednanú cenu vykoná na svoje nebezpečenstvo.
Zhotoviteľ je povinný dielo vykonať podľa zmluvy, riadne a v dohodnutom čase. Od obsahu zmluvy a povahy diela závisí, či je zhotoviteľ povinný vykonať ho osobne alebo či je oprávnený dať dielo vykonať na svoju zodpovednosť.
Ak nie je výška ceny dojednaná zmluvou alebo ustanovená osobitnými predpismi, je autorovi potrebné poskytnúť primeranú cenu.
Autorskú zmluvu je potrebné uzavrieť v písomnej forme, inak je neplatná.
V tomto type dokumentu je v súlade s Autorským zákonom zahrnutá samotná zmluva o vytvorení diela autorom, ako aj licencia pre vydavateľstvo, aby dielo vydal a rozširoval za podmienok dohodnutých v zmluve. Licenciu na šírenie diela možno poskytnúť ako výhradnú alebo ako nevýhradnú licenciu.
Aj keď sa dielo nevykonalo, patrí zhotoviteľovi dojednaná cena, ak bol ochotný dielo vykonať a ak mu v tom zabránili okolnosti na strane objednávateľa.
Až do zhotovenia diela môže objednávateľ od zmluvy odstúpiť; je však povinný zaplatiť zhotoviteľovi sumu, ktorá pripadá na práce už vykonané, pokiaľ zhotoviteľ nemôže ich výsledok použiť inak, a nahradiť mu účelne vynaložené náklady.
Objednávateľ je oprávnený odstúpiť od zmluvy aj vtedy, ak je zrejmé, že dielo nebude včas hotové alebo nebude vykonané riadne, a ak zhotoviteľ neurobí nápravu ani v poskytnutej primeranej lehote.